XXXII.  Gregorius VII cathedralem ecclesiam Florentinam tuendam suscipit bonaque ejus confirmat, petente Ragnerio episcopo.   (Anno 1076.) [UGHELLI,  Italia sacra,  III, 79.]
Author: Gregorius VII

GREGORIUS episcopus, servus servorum Dei, MARTINO S. Florentinae Ecclesiae praeposito, aliisque confratribus canonicis, tuisque successoribus in perpetuum.

Si justis servorum Dei petitionibus satisfecerimus, procul dubio apostolica praecepta servamus. Quapropter, interveniente confratre nostro Raynerio episcopo vestro, confirmamus atque corroboramus tibi, tuisque successoribus, quidquid in pagina concessionis, et confirmationis, quam vester fecit vobis Gerardus, tunc episcopus, postea Romanae sedis pontifex, rescriptum esse constat, vel vestrae canonicae. Quam scilicet canonicam tuendam, et defendendam per eamdem paginam ipse vester episcopus, sanctissimi praedecessoris mei Leonis papae, suorumque successorum auctoritati tuendam, et defendendam commisit, atque supposuit, ut quieti, et securi ab omni laesione permanere valeatis. Desiderio itaque, ac petitione tua, ut diximus, inclinati, et praepositum, atque successores canonicam vitam ducturos sub nostrae apostolicae defensionis munimine suscipimus. Et bona omnia, quae vestra et habet, et habitura est, et sibi pertinent canonica, videlicet curtes, terras, et juxta Florentinam urbem pratum regis, campum regis totum cum mansis, et territoriis omnibus, quae in Florentina curte habet et retinet, vel sibi pertinent praedicta vestra canonica, curtem S. Andreae cum omnibus sibi pertinentibus, curtem de Quinto, curtem de Cintoria cum omnibus suis pertinentiis, et illam partem, quam Petrus primicerius contra canonica instituta usurpare visus est, plebem de Exinea cum curte, et mansis, et omnibus territoriis, et decimationibus, quaecunque ad eamdem plebem, vel curtem pertinere videntur. Insuper totum, quod Theuzo filius Lepizi pro salute animae suae in ecclesia S. Joannis contulit, vel in eadem canonica; terram S. Proculi in praedicta plebe, curtem de lacu, quae est infra plebem S. Petri sitam Valiam, cum omnibus adjacentiis et pertinentiis suis, campum nihilominus Randi; similiter ecclesiam S. Petri, quae dicitur Cantuari cum suis pertinentiis, quam Gerardus venerabilis episcopus Florentinae Ecclesiae praelibatae contulit canonicae. Nec non ubicunque aliquid habere, vel tenere, aut sibi pertinere videtur, ipsa vestra canonica: et quidquid Gerardus archipresbyter pro beneficio, et ipsa Florentina Ecclesia tenuit, tam in decimationibus quam quae in mansis, et in praediis, nec non et quaecunque Stephanus abbas ex beneficio tenuit. Similiter et quaecunque primicerii beneficia fuere; atque plebem S. Hippolyti sitam Elsae, itemque campum, et hortum, qui est juxta ecclesiam S. Reparatae, seu etiam curtes et ecclesias atque castellum in territorio plebium S. Joannis Majoris, et S. Laurentii, et S. Cassiani a finibus jugi Alpium Mucellensium usque in fluvium Sevae, quae Jeremias filius Ildeprandi pro sua filiique sui anima per chartulam offersionis praelibatae contulit canonicae, curtes et casas, sortes et domnicata, et ecclesiam S. Martini cum omnibus sibi pertinentibus rebus in villa de Bagnolo, quae scitur esse infra plebem S. Mariae de Pinita, quae dedere homines de Rufina in praedicta canonica. Ecclesiam S. Ambrosii cum suis pertinentiis, ecclesiam S. Mariae novellae cum rebus suis, castrum de Scharaboni, mansum unum in Conciano, et quidquid in praedicta canonica dedit Imelda in civitate Fesulana intus, et extra curtem de Petramala cum omnibus sibi pertinentibus rebus, et terram, quae dedit Thetberga uxor Rodulphi, et praeterea, sicut supra diximus, quaecunque vestra canonica juste nunc habet, aut in posterum, Domino annuente, habere contigerit in quibuslibet rebus mobilibus, vel immobilibus, sive ab ejusdem civitatis episcopo datis, sive ab aliis hominibus publicis, vel privatis tibi, tuisque successoribus confirmamus et stabilimus in perpetuum. Haec igitur omnia, quae hujus praecepti decretique nostri pagina continet, tam tibi quam cunctis, qui in eo, quo es ordine, locoque successerint, vel eis quorum interesse potuerit, apostolica auctoritate in perpetuum servanda decernimus. Si quis vero regum, sacerdotum, clericorum, judicum ac saecularium personarum hanc constitutionis nostrae paginam agnoscens, contra eam temerario ausu venire tentaverit, potestatis, honorisque sui dignitate careat, reumque se divino judicio existere de perpetrata iniquitate cognoscat. Et nisi ea, quae ab illo sunt male ablata, restituerit, vel digna poenitentia illicite acta defleverit, a sacratissimo corpore, ac sanguine Dei Domini redemptoris nostri Jesu Christi alienus fiat, atque in aeterno examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Signum Gregorii papae septimi: miserationes tuae, Domine, super omnia opera ejus. Datum Florentiae V Kal. Januarii per manus Petri sanctae Romanae Ecclesiae presbyteri cardinalis, ac bibliothecarii, anno IV pontificatus domini Gregorii VII papae; anno videlicet Dominicae incarnationis millesimo septuagesimo sexto, indict. XIV.